Document ID: 32004D0233

KOMISIJAS LĒMUMS
(2004. gada 4. marts),
ar ko laboratorijām atļauj pārbaudīt dažu gaļēdāju mājdzīvnieku vakcinācijas pret trakumsērgu efektivitāti
(izziņots ar dokumenta numuru C(2004) 646)
(Dokuments attiecas uz EEZ)
(2004/233/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 20. marta Lēmumu 2000/258/EK, ar ko tiek izraudzīta īpaša iestāde, kas atbildīga par tādu kritēriju noteikšanu, kas vajadzīgi, lai standartizētu seroloģiskos testus trakumsērgas vakcīnu efektivitātes pārraudzīšanai[1], un jo īpaši tā 3. pantu,
tā kā:
(1) Komisijas 2001. gada 29. marta Lēmums 2001/296/EK, ar ko laboratorijām atļauj pārbaudīt dažu gaļēdāju mājdzīvnieku vakcinācijas pret trakumsērgu efektivitāti[2], ir vairākas reizes būtiski grozīts[3]. Skaidrības un lietderības labad minētais lēmums jākodificē.
(2) Padomes 1992. gada 13. jūlija Direktīva 92/65/EEK, ar ko nosaka dzīvnieku veselības prasības, kas reglamentē to dzīvnieku, spermas, olšūnu un embriju tirdzniecību un ievešanu Kopienā, uz kuriem neattiecas dzīvnieku veselības prasības, ko paredz īpaši Kopienas noteikumi, kas minēti Direktīvas 90/425/EEK A pielikuma I punktā[4], paredz karantīnai alternatīvu sistēmu dažu gaļēdāju mājdzīvnieku ievešanai atsevišķu dalībvalstu teritorijā, kurās nav reģistrēta trakumsērga. Šīs sistēmas īstenošanai vajadzīgas minēto dzīvnieku vakcinēšanas efektivitātes pārbaudes, veicot antivielu titrēšanu.
(3) AFSSA laboratorija Nansī pilsētā Francijā saskaņā ar Lēmumu 2000/258/EK ir izraudzīta par iestādi, kas atbild par to kritēriju izveidi, kas vajadzīgi seroloģisko testu standartizācijai, lai pārraudzītu vakcinācijas pret trakumsērgu efektivitāti.
(4) Karantīnai alternatīvu pasākumu sakarā ir izveidota procedūra, ar ko pārbauda piemērotību attiecībā uz vakcinētu gaļēdāju mājdzīvnieku antivielu titrēšanu.
(5) Nansī AFSSA laboratorijai ir jāveic izveidotā piemērotības pārbaudes procedūra, lai novērtētu, kurām laboratorijām atļaut veikt seroloģiskos testus dažiem gaļēdājiem mājdzīvniekiem, kas ir vakcinēti pret trakumsērgu.
(6) Vairākas dalībvalstis ir iesniegušas pieteikumus atļaut laboratorijām veikt analīzes, lai pārbaudītu dažu gaļēdāju mājdzīvnieku vakcinācijas pret trakumsērgu efektivitāti.
(7) Nansī AFSSA laboratorija ir novērtējusi no dalībvalstīm saņemtos pieteikumus un šī novērtējuma rezultātu ir nosūtījusi Komisijai.
(8) Komisija, balstoties uz novērtējuma rezultātiem, var izveidot to laboratoriju sarakstu, kuras ir pilnvarotas veikt seroloģisko titrēšanu gaļēdājiem mājdzīvniekiem, kas ir vakcinēti pret trakumsērgu.
(9) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Lēmuma I pielikumā ir uzskaitītas dalībvalstu uzrādītās laboratorijas, kas ir pilnvarotas veikt analīzes, lai pārbaudītu dažu gaļēdāju mājdzīvnieku vakcinācijas pret trakumsērgu efektivitāti.
2. pants
Lēmumu 2001/296/EK atceļ.
Atsauces uz atcelto lēmumu uzskata par atsaucēm uz šo lēmumu, un tās lasa saskaņā ar korelācijas tabulu III pielikumā.
3. pants
Šis lēmums ir adresēts dalībvalstīm.
Briselē, 2004. gada 4. martā

Labels: 7
3
0
6
18